Antanas Gargasas

Antanas Augustinas Gargasas (1907 m. Rekečiuose, Viekšnių valsčius, Mažeikių apskritis – 1990 m. Jungtinės Amerikos Valstijos) – Lietuvos statybos inžinierius.Daiva Savickienė, Iš Panevėžio Paryžių norėjęs padaryti, Panevėžio balsas, 2021-09-20. Nuoroda tikrinta 2021-11-30.

 Biografija 
Baigė Šiaulių valstybinę gimnaziją, 1927–1931 m. mokėsi civilinės inžinerijos Belgijoje, Gento universiteto Technikos fakultete. 1931 m. vasarą grįžo į Lietuvą, rugsėjį paskirtas Panevėžio miesto statybos inžinieriumi (atitinka dabartines vyriausiojo architekto pareigas). Buvo atsakingas už Panevėžio miesto statybas, miesto tvarkymą, rūpinosi visuomeninių pastatų projektavimu. Užsiėmė ir privačia praktika, Panevėžyje suprojektavo nemažai architektūriškai reikšmingų gyvenamųjų namų.

1940 m. vasarą pasikeitus santvarkai, buvo atleistas ar savo noru paliko pareigas, išvyko iš Panevėžio. 1940–1941 m. dirbo valstybinėje plano komisijoje Vilniuje, 1941–1944 m. ėjo Šiaulių miesto inžinieriaus pareigas, kur rūpinosi Šiaulių ligoninės statyba. 1944 m. pasitraukė į Vokietiją, šeštajame dešimtmetyje persikėlė į JAV. Jungtinėse Valstijose dalyvavo lietuvių išeivių kultūrinėje veikloje.

Mirė 1990 m., palaidotas Laboke, Teksase.Antanas Gargasas 1907–1990, BillionGraves. Nuoroda tikrinta 2021-11-30.

 Projektai 
Daugiausia pastatų A. Gargasas suprojektavo Panevėžyje. Mieste išlikę beveik visi jo projektuoti visuomeniniai pastatai, nemaža dalis gyvenamųjų namų. Architektūrologo Evaldo Vilkončiaus žiniomis, vien 1932–1934 m. inžinierius gavo apie 40 užsakymų. Vienas pirmųjų jo projektų – Žydų liaudies banko pastatas (Respublikos g. 6, dabar restoranas „Nendrė vėjyje“) – paprastos kompozicijos, be dekoro, su Panevėžio architektūrai iki tol nebūdingais kampiniais lenktais langais (Kauno architektūros įtaka). Pagal jo projektą 1935 m. rekonstruota istoristinė Panevėžio evangelikų liuteronų kapinių koplyčia. 

Suprojektavo 4 pradžios mokyklas: medinę keturių klasių Nevėžio gatvėje, mūrinę Ukmergės gatvėje (1935 m.), tuo metu laikytą moderniausiu švietimui skirtu objektu Panevėžio apskrityje, mokyklą Danutės gatvėje (1938 m., dabar Panevėžio 5-oji gimnazija), triaukštę pradžios mokyklą Liepų alėjoje (1940 m., dabar R. Sargūno sporto gimnazija). Visoms A. Gargaso projektuotoms pradinėms mokykloms būdingi paprasti tūriai, minimalistiniai fasadai, juostomis jungti langai, funkcinis patalpų zonavimas: klasės orientuotos į daugiausia saulės gaunančią kryptį, pagalbinės patalpos – į šiaurę, rytus.

Modernizmo architektūros bruožais pasižymi ir kiti A. Gargaso projektai: Panevėžio apygardos ligonių kasos pastatas (1936 m. projektas); Panevėžio ūkininkų smulkaus kredito banko pastatas Laisvės aikštėje su plačiomis vitrinomis pirmame aukšte ir siaurais vertikaliais langais antrame bei lenktu stikliniu stogeliu (aliuzija į „Pienocentro“ pastatą Kaune) – vienas brandžiausių inžinieriaus darbų, dėl lenkto kampinio tūrio laikytas vienu stilingiausių mieste; Marijonų noviciato namai su Švč. Mergelės Marijos Nekaltojo Prasidėjimo koplyčia Marijonų gatvėje (1939 m.); keturių aukštų Panevėžio vyskupijos kunigų seminarijai numatytas pastatas, baigtas jau po Antrojo pasaulinio karo (sovietmečiu Panevėžio hidromelioracijos technikumas, dabar – Panevėžio Kazimiero Paltaroko gimnazija).Istorija, Panevėžio Kazimiero Paltaroko gimnazija. Nuoroda tikrinta 2020-08-15.

A. Gargaso Panevėžyje projektuoti dviaukščiai mūriniai gyvenamieji namai išlikę Stoties, Nevėžio, Radviliškio gatvėse. Savanorių aikštėje išlikę du iš šešių inžinieriaus projektuotų namų, kiti keturi (Savanorių a. 12), E. Vilkončiaus nuomone, sovietmečiu rekonstruoti į vieną pastatą.

 Šaltiniai 

Kategorija:Lietuvos inžinieriai statybininkai
Kategorija:Lietuvos architektai